REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/191-19

22. jul 2019. godine

B e o g r a d

Z A P I S N I K

46. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 22. JULA 2019. GODINE

 Sednica je počela u 9.45 časova.

 Sednicom je predsedavala Katarina Rakić, predsednik Odbora.

 Sednici su prisustvovali članovi Odbora: Dragan Jovanović, Jasmina Karanac, dr Vladimir Orlić, Dalibor Radičević, Ognjen Pantović, Snežana B. Petrović, Stefana Miladinović i Olivera Pešić.

 Sednici su prisustvovali zamenici članova Odbora: Ivana Dinić (zamenik Novice Tončeva), Goran Kovačević (zamenik Zorana Milekića) i Ivana Nikolić (zamenik člana Jovice Jevtića).

 Sednici nisu prisustvovali članovi Odbora: Dragan Vesović, Nenad Konstantinović, Marina Ristić, Aleksandar Stevanović i Goran Ćirić, niti njihovi zamenici.

Sednici su prisustvovali iz Ministarstva, građevinarstva, saobraćaja i infrastrukture Aleksandra Damnjanović, državni sekretar i Danica Uskoković, savetnik.

 Odbor je, jednoglasno, u skladu sa predlogom predsednika Odbora usvojio sledeći

D n e v n i r e d:

1. Razmatranje Predloga zakona o izmenama i dopunama Zakona o posebnim uslovima za realizaciju projekta izgradnje stanova za pripadnike snaga bezbednosti, koji je podnela Vlada (broj 360-1927/19 od 24. juna 2019. godine);
2. Razmatranje predstavki na predlog Radne grupe Odbora.

Pre prelaska na razmatranje utvrđenog Dnevnog reda usvojeni su, jednoglasno, Zapisnik 43. sednice Odbora održane 18. aprila 2019. godine, 44. sednice Odbora održane 23. aprila 2019. godine i 45. sednice Odbora održane 23. aprila 2019. godine.

Prva tačka dnevnog reda - **Razmatranje Predloga zakona o izmenama i dopunama Zakona o posebnim uslovima za realizaciju projekta izgradnje stanova za pripadnike snaga bezbednosti, koji je podnela Vlada**

U uvodnom izlaganju Aleksandra Damnjanović, državni sekretar, istakla je da su u pitanju male i kratke, ali bitne izmene ovog Zakona.

Ukazano je da je započeta izgradnja stanova u više gradova. Radovi su prvo započeti u Vranju i Nišu. U Vranju sve ide po planu i u roku od 12 meseci stanovi će biti završeni. U Nišu će radovi na izgradnji početi za deset dana, imajući u vidu da je potrebno završiti razminiranje lokacije, tako da će rok za završetak stanova biti pomeren za maj mesec naredne godine. U Kragujevcu i Kraljevu je započeta izgradnja, a sredinom avgusta se očekuje početak radova u Sremskoj Mitrovici i u Novom Sadu. Početak radova u Beogradu očekuje se u oktobru ove godine. Time će biti završena prva faza izgradnje ovih stanova, a planira se i druga faza izgradnje u drugim gradovima, gde postoji veća zainteresovanost.

Izmenama Zakona predloženo je proširenje kruga lica, koja mogu ostvariti pravo na kupovinu stana pod povoljnim uslovima i to su: borci, članovi domaćinstva palih boraca i ratni i mirnodopski vojni invalidi. Shodno tome, vršeno je i usklađivanje sa ostalim delovima Zakona. Ministarstvo nadležno za boračka i invalidska pitanja biće u obavezi da donosi odluke, koje su već utvrđene za ministarstva iz osnovnog teksta Zakona. Zatim, zbog svojinske strukture zemljišta ispod objekta, umesto na metar od objekta propisano je da će prilikom formiranja građevinske parcele biti moguće da se kao zemljište za redovnu upotrebu tretira zemljište ispod objekta do 5m sa zemljištem oko objekta. To je mogućnost, koja će biti korišćena samo tamo gde ne može da se ispoštuje pravilo iz osnovnog zakona, na metar od objekta.

Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopunama Zakona o posebnim uslovima za realizaciju projekta izgradnje stanova za pripadnike snaga bezbednosti u načelu.

 Za izvestioca Odbora na sednici Narodne skupštine određena je Katarina Rakić, predsednik Odbora.

Druga tačka dnevnog reda - **Razmatranje predstavki na predlog Radne grupe Odbora**

Povodom ove tačke Dnevnog reda predsednik Odbora dala je reč izvestiocu Radne grupe Odbora Stefani Miladinović.

Narodni poslanik Stefana Miladinović je obavestila Odbor da je Radna grupa na sastanku održanom 27. juna 2019. godine razmotrila 11 pristiglih podnesaka i odlučila sledeće o daljem postupanju:

- U vezi ponovljene predstavka Slobodana Krstića,u vezi žalbe na Službu katastra nepokretnosti Vladičin Han (Broj 07-971/18), podnosioca dopisom informisati da Odbor više neće odgovarati na dopise iste ili slične sadržine, s obzirom da je predmet podnosioca već razmatran i po istom je postupljeno u skladu sa Uputstvom za postupanje sa inicijativama, peticijama, predstavkama i predlozima upućenim Narodnoj skupštini;

- Predstavka Jugoslava Ilića u vezi žalbe na Republički geodetski zavod (Broj 07-2488/18), biće prosleđena Ministarstvu građevinarstva, saobraćaja i infrastrukture na dalje postupanje;

 - Predstavka Nikole Markovića u vezi predloga izmene Uredbe o rešavanju stambenih potreba izabranih, postavljenih i zaposlenih lica (Broj 07-2934/18), biće prosleđena Ministarstvu građevinarstva, saobraćaja i infrastrukture na dalje postupanje;

- U vezi ponovljene predstavke Slobodana i Zorana Aleksića u vezi predloga za formiranje stručne komisije u cilju ažuriranja Katastarskog operata Petlovača (Broj 07-4783/13), podnosioce dopisom informisati da Odbor više neće odgovarati na dopise iste ili slične sadržine, s obzirom da je predmet podnosilaca već razmatran i po istom je postupljeno u skladu sa Uputstvom za postupanje sa inicijativama, peticijama, predstavkama i predlozima upućenim Narodnoj skupštini;

- Ponovljena predstavka Milete Krstića u vezi obnove puta (Broj 07-3553/17), biće prosleđena opštini Ub na dalje postupanje;

- Predstavka Zlatomira Rosića u vezi izmene Pravilnika o uslovima, programu i načinu polaganja stručnog ispita prostornih planera (Broj 07-1454/19), biće prosleđena Ministarstvu građevinarstva, saobraćaja i infrastrukture na dalje postupanje;

- Predstavka Žarka Grubića u vezi predloga projekta jeftine stanogradnje (Broj 07-2923/16), biće prosleđena Ministarstvu građevinarstva, saobraćaja i infrastrukture na dalje postupanje;

- Predstavka Stefana Koturovića u vezi predloga za izmenu Zakona o ozakonjenju objekata (Broj 07-1667/19), biće prosleđena Ministarstvu građevinarstva, saobraćaja i infrastrukture na dalje postupanje;

- Inicijativa Marije Radonjić u vezi postavljanja pešačkog prelaza u naselju Belvil (Broj 07-1668/19), biće prosleđena Sekretarijatu za saobraćaj grada Beograda na dalje postupanje;

- Inicijativa taksi prevoznika grada Užica u vezi izmene Zakona o prevozu putnika u drumskom saobraćaju (Broj 344-1693/19), biće prosleđena Ministarstvu građevinarstva, saobraćaja i infrastrukture;

- Zahtev Alijanse za zajedničko dobro u vezi moratorijuma na 5G bežičnu mrežu u Srbiji (Broj 501-1670/19), biće prosleđena Ministarstvu trgovine, turizma i telekomunikacija.

Odbor je, jednoglasno, odlučio da prihvati predloge Radne grupe za postupanje povodom svakog podneska.

Na sednici Odbora vođen je tonski zapis.

Sednica je zaključena u 10.00 časova.

SEKRETAR ODBORA PREDSEDNIK ODBORA

 Biljana Ilić Katarina Rakić